
GUVERNUL ROMÂNIEI 

HOTĂRÂRE 
privind modalitatea de subvenționare de către stat a costurilor pentru elevii care frecye 
învățământul profesional 


În temeiul art. 108 din Constituţia României, republicată, şi al art. 85 alin. (2) din Lı 
naţionale nr. 1/2011, cu modificările şi completările ulterioare, 
Guvernul României adoptă prezenta hotărâre. 


Art. 1. - Subvenţionarea de către stat a costurilor pentru elevii care frecventează învățământul 
profesional, inclusiv învățământul dual pentru nivelul 3 de calificare profesională, denumit în continuare 
învăţământ profesional, se realizează prin Programul național de protecţie socială "Bursa profesională”. 


Art. 2. - (1) Bursa profesională se acordă tuturor elevilor care frecventează învățământul profesional şi 
constă într-un sprijin financiar lunar de 200 lei, al cărui cuantum poate fi modificat anual prin hotărâre a 
Guvernului, la propunerea Ministerului Educaţiei Naţionale. 

(2) De bursă profesională beneficiază şi copiii străinilor beneficiari ai unei forme de protecție în România 
sau ai străinilor, respectiv ai cetățenilor Uniunii Europene/Spaţiului Economic European şi ai 
Confederaţiei Elveţiene cu drept de şedere/rezidenţă pe teritoriul României, care frecventează 
învățământul profesional. 


Art. 3. - (1) Bursa profesională se acordă în fiecare an şcolar, pe perioada cursurilor şcolare, a pregătirii 
practice şi pe timpul pregătirii şi susținerii examenului de certificare a calificării profesionale. 

(2) Elevii declaraţi repetenți la finalul unui an şcolar din învățământul profesional nu beneficiază de bursa 
profesională pentru anul de studiu din învățământul profesional pe care îl repetă, 

(3) Se exceptează de la prevederile alin. (2) cazurile de repetare a anului şcolar din motive medicale. 

(4) Elevii declaraţi repetenţi în învățământul liceal, care optează pentru continuarea studiilor în 
învățământul profesional, beneficiază de bursă profesională. 


Art. 4. - (1) Bursa profesională se acordă pe bază de cerere, formulată de elevul major ori de părintele sau 
persoana care exercită autoritatea părintească pentru elevul minor. 

(2) Cererea de acordare a bursei profesionale se înregistrează pentru fiecare an şcolar, în perioada 15 - 25 
septembrie, la unitatea de învățământ la care elevul este înscris. 

(3) În situaţia înmatriculării după începerea anului şcolar, cererea se înregistrează în maximum 5 zile de la 
înmatriculare, iar dreptul de a beneficia de bursa profesională se aplică începând cu luna următoare datei 
la care elevul a fost înmatriculat. 


Art. 5. - (1) Elevii din învățământul profesional nu pot beneficia simultan de bursa profesională şi de 
sprijinul financiar prevăzut în Hotărârea Guvernului nr. 1.488/2004 privind aprobarea criteriilor şi a 
cuantumului sprijinului financiar ce se acordă elevilor în cadrul Programului naţional de protecție socială 
"Bani de liceu", cu modificările ulterioare. 

(2) Elevii din învățământul profesional care beneficiază de bursa profesională pot beneficia şi de burse de 
performanță sau burse de merit, conform prevederilor Ordinului ministrului educaţiei, cercetării, 
tineretului şi sportului nr. 5.576/2011 privind aprobarea Criteriilor generale de acordare a burselor 
elevilor din învățământul preuniversitar de stat, cu modificările și completările ulterioare. 

(3) Elevii care se încadrează în prevederile alin. (2) şi care au dreptul să primească atât bursă de 
performanţă, cât şi bursă de merit trebuie să opteze, dintre acestea două, pentru cea cu valoare mai mare 
sau care se acordă pentru o perioadă de timp mai îndelungată. 

(4) Beneficiarii Programului naţional de protecţie socială "Bursa profesională" nu pot beneficia în acelaşi 

timp şi de bursă socială. 

(5) Elevii din învăţământul profesional, beneficiari de orice tip de bursă de studii, finanțată total sau 
parțial din bugetul Ministerului Educaţiei Naţionale, trebuie să opteze pentru această bursă sau pentru 
bursa profesională. 


Art, 6. - (1) La nivelul fiecărei unități de învățământ care şcolarizează elevi în învățământul profesional 
se constituie o Comisie de monitorizare a acordării bursei profesionale, formată din 3 - 5 membri, prin 
decizie emisă de directorul unităţii de învățământ. Comisia de monitorizare a acordării bursei profesionale 
este aprobată de consiliul de administraţie al unităţii de învățământ la propunerea consiliului profesoral, 
înainte de începerea anului şcolar. 

(2) Comisia de monitorizare a acordării bursei profesionale are următoarele atribuţii: 


a) afişarea la loc vizibil a prevederilor legale referitoare la Programul național de protecţie socială 
"Bursa profesională" din prezenta hotărâre; 

b) primirea cererilor pentru acordarea bursei profesionale; 

c) calcularea sumei estimate pentru acoperirea plăţii burselor pentru anul şcolar în curs, detaliată pe 
luni calendaristice, pentru numărul de elevi înscrişi la începutul anului şcolar; 

d) întocmirea referatului de necesitate privind plata bursei profesionale pentru sumele lunare, 
centralizate pe an şcolar; 

e) transmiterea spre aprobare Consiliului de administraţie al unității de învățământ a listei nominale 
cu beneficiarii Programului național de protecție socială "Bursa profesională" şi a referatului de 
necesitate privind plata burselor profesionale; 

f) afişarea la loc vizibil a listei cu beneficiarii bursei profesionale; 

g) monitorizarea lunară a: prezenţei elevilor care beneficiază de bursa profesională; sumelor plătite 
elevilor care beneficiază de bursa profesională; motivelor retragerii sau încetării acordării bursei 
profesionale, conform prevederilor art. 7; 

h) monitorizarea anuală a impactului social direct al Programului naţional de protecţie socială 
"Bursa profesională” asupra elevilor din unitatea de învățământ, pe baza analizei datelor frecvenţei 
elevilor, a abaterilor disciplinare grave ale elevilor, care conduc la scăderea mediei la purtare sub 
nota 7; 

i) monitorizarea anuală a impactului indirect al Programului naţional de protecţie socială "Bursa 
profesională". 


(3) Unitatea de învățământ transmite către inspectoratul şcolar judeţean/al municipiului București 
următoarele: 


a) până la data de 30 septembrie a fiecărui an, lista nominală cu potenţialii beneficiari ai bursei 
profesionale din anul şcolar curent; 

b) până la data de 30 septembrie a fiecărui an suma estimată pentru acoperirea plăţii burselor pentru 
anul şcolar în curs, detaliată pe luni calendaristice, pentru potenţialii beneficiari ai bursei 
profesionale, elevi înscriși la învățământul profesional în unitatea de învățământ, 

c) în primele 5 zile lucrătoare ale fiecărei luni suma solicitată pentru plata bursei profesionale pentru 
luna anterioară, alături de lista beneficiarilor bursei profesionale şi a elevilor care nu primesc bursa 
profesională, precizându-se și motivul neacordării acesteia; 

d) în primele 2 săptămâni după finalizarea anului şcolar, Raportul anual privind impactul social 
direct al Programului naţional de protecție socială "Bursa profesională", elaborat de Comisia de 
monitorizare a acordării bursei profesionale; 

e) în primele 2 săptămâni după finalizarea anului şcolar, Raportul anual privind impactul indirect al 
Programului național de protecție socială "Bursa profesională", elaborat de Comisia de monitorizare 
a acordării bursei profesionale. 

(4) Orice modificare a listei potenţialilor beneficiari şi a sumelor estimate a fi necesare pentru plata bursei 
profesionale se realizează de către Comisia de monitorizare a acordării bursei profesionale pe baza 
documentelor puse la dispoziţie de către unitatea de învățământ şi se aprobă în Consiliul de administraţie 
al unităţii de învățământ. Unitatea de învățământ transmite către inspectoratul şcolar judeţean/al 


municipiului Bucureşti toate aceste modificări. 


Art. 7. - (1) Bursa profesională nu se acordă pe o perioadă de o lună dacă elevul înregistrează mai mult de 
10 absenţe nemotivate în luna precedentă. Această sancţiune nu se aplică în cazul absențelor înregistrate 
în ultima lună a anului şcolar anterior. 

(2) Bursa profesională nu se acordă pe o perioadă de 3 luni calendaristice din semestrul al II - lea al anului 
şcolar în curs, în cazul în care elevul a comis abateri disciplinare grave, care conduc la scăderea mediei la 
purtare sub nota 7 în semestrul I al anului şcolar în curs. 

(3) Bursa profesională nu se acordă pe o perioadă de 3 luni calendaristice din semestrul I al anului şcolar 
următor, în cazul în care elevul a comis abateri disciplinare grave, care conduc la scăderea mediei 
generale la purtare sub nota 7 în anul şcolar precedent. 

(4) Abaterile menţionate la alin. (2) și (3) nu se referă la scăderea mediei la purtare din cauza absențelor 
nemotivate pentru care se aplică sancțiunile precizate la alin. (1). Nu se cumulează absenţele de la o lună 
la alta. 

(5) Decizia de retragere a bursei profesionale în situaţiile prevăzute la alin. (1) - (3) se aplică de director, 
la propunerea Comisiei de monitorizare a acordării bursei profesionale. 

(6) Acordarea bursei profesionale încetează la pierderea calităţii de elev, conform prevederilor 
Regulamentului - cadru de organizare şi funcționare a unităților de învățământ preuniversitar. 


Art. 8. - (1) La nivelul fiecărui inspectorat şcolar judeţean/al municipiului Bucureşti se constituie 
Comisia judeţeană/a municipiului Bucureşti de monitorizare a acordării "Bursei profesionale", aprobată la 
începutul anului şcolar de către Consiliul de administraţie al inspectoratului şcolar. 

(2) Comisia judeţeană/a municipiului Bucureşti de monitorizare a acordării "Bursei profesionale" are 
următoarele atribuţii: 


a) primeşte de la unităţile de învățământ şi centralizează listele cu potenţialii beneficiari ai 
Programului național de protecţie socială "Bursa profesională” şi sumele estimate a fi acordate pe 
anul şcolar, cu detaliere lunară; 

b) centralizează numărul potenţialilor beneficiari ai Programului naţional de protecție socială "Bursa 
profesională" la nivelul judeţului/municipiului Bucureşti, cu detaliere lunară, pe medii de rezidență 
al şcolilor (rural/urban), pe sexe (feminin/ masculin); 

c) centralizează lunar situaţiile primite de la nivelul unităţilor de învățământ privind sumele 
solicitate pentru plata bursei profesionale pentru luna anterioară, alături de lista beneficiarilor bursei 
profesionale şi a elevilor care nu primesc bursa profesională, precizându-se şi motivul neacordării 
acesteia; 

d) colectează Rapoartele anuale ale unităților de învățământ privind impactul social direct al 
Programului național de protecție socială "Bursa profesională” şi realizează Raportul anual la nivel 
judeţean/al municipiului Bucureşti; 

e) transmite către Comisia naţională pentru monitorizarea acordării "Bursei profesionale" din cadrul 
Ministerului Educaţiei Naţionale Raportul anual al județului/municipiului Bucureşti privind 
impactul social direct al Programului național de protecţie socială "Bursa profesională"; 

f) colectează rapoartele anuale ale unităţilor de învățământ privind impactul indirect al Programului 
naţional de protecţie socială "Bursa profesională” şi realizează Raportul anual la nivel județean/al 
municipiului Bucureşti, care va fi făcut public pe siteul inspectoratului şcolar județean/al 
municipiului Bucureşti în termen de cinci zile lucrătoare de la finalizarea anului şcolar; 

g) transmite către Comisia naţională pentru monitorizarea acordării "Bursei profesionale" din cadrul 

Ministerului Educaţiei Naţionale Raportul anual al județului/municipiului Bucureşti privind 
impactului social indirect al Programului naţional de protecţie socială "Bursa profesională", în 
termen de 5 zile lucrătoare de la finalizarea anului şcolar. 


(3) Inspectoratele şcolare judeţene/al municipiului Bucureşti transmit/transmite către Comisia naţională 
pentru monitorizarea acordării "Bursei profesionale" din cadrul Ministerului Educaţiei Naţionale 
următoarele: 


a) până la data de 5 octombrie a fiecărui an, lista nominală cu potenţialii beneficiari ai bursei 
profesionale din anul şcolar curent; 

b) până la data de 5 octombrie a fiecărui an suma estimată pentru acoperirea plăţii burselor 
profesionale pentru anul şcolar în curs, detaliată pe luni calendaristice, pentru potenţialii beneficiari 
ai bursei profesionale; 

c) în primele 10 zile lucrătoare ale fiecărei luni suma solicitată pentru plata bursei profesionale 
pentru luna anterioară, alături de lista beneficiarilor bursei profesionale şi a celor care nu primesc 
bursa profesională, precizându-se şi motivul neacordării bursei profesionale; 

d) în primele 3 săptămâni după finalizarea anului şcolar, Raportul anual privind impactul social 
direct al Programului naţional de protecţie socială "Bursa profesională"; 

e) în primele 3 săptămâni după finalizarea anului şcolar, Raportul anual privind impactul indirect al 
Programului național de protecţie socială "Bursa profesională”. 


(4) Orice modificare a listei potenţialilor beneficiari şi a sumelor estimate a fi necesare pentru plata bursei 
profesionale se realizează de către Comisia judeţeană/a municipiului Bucureşti de monitorizare a 
acordării bursei profesionale pe baza documentelor transmise de unităţile de învățământ şi se aprobă în 
Consiliul de administraţie al inspectoratului şcolar. Inspectoratele şcolare transmit către Comisia 
naţională pentru monitorizarea acordării "Bursei profesionale" din cadrul Ministerului Educaţiei 


Naţionale toate aceste modificări. 


Art. 9. - (1) La nivelul Ministerului Educaţiei Naţionale se constituie o Comisie națională pentru 
monitorizarea acordării "Bursei profesionale". 
(2) Componenţa şi atribuțiile comisiei naţionale sunt stabilite prin ordin al ministrului educaţiei naţionale. 


Art, 10. - (1) Fondurile pentru finanțarea "Bursei profesionale" se asigură de la bugetul de stat, prin 
bugetul Ministerului Educaţiei Naţionale. 

(2) Sumele reprezentând "Bursa profesională” se repartizează de către Ministerul Educaţiei Naţionale 
inspectoratelor şcolare județene, respectiv al municipiului Bucureşti, care, la rândul lor, le repartizează 
unităţilor de învățământ din judeţ/municipiul Bucureşti. 


Art. 11. - (1) Prezenta hotărâre intră în vigoare începând cu anul şcolar 2018 - 2019. 

(2) La data intrării în vigoare a prezentei hotărâri, Hotărârea Guvernului nr. 1.062/2012 privind 
modalitatea de subvenţionare de către stat a costurilor pentru elevii care frecventează învățământul 
profesional, publicată în Monitorul Oficial al României, Partea 1, nr. 756 din 9 noiembrie 2012, se abrogă. 


PRIM - MINISTRU 
MIHAI TUDOSE 


Contrasemnează: 

p. Ministrul educaţiei naționale, 
Gigel Paraschiv, 

secretar de stat 

Ministrul finanţelor publice, 

Ionuț Mişa 


Bucureşti, 28 decembrie 2017. 
Nr. 951. 

